Još jedan slučaj curenja podataka o ličnosti - nakon slučaja Igora Jurića i Violete Cvetković iz Kragujevca, pojavila se sumnja o službenoj zloupotrebi poverljivih podataka 25-godišnjeg mladića iz Beograda, čija je fotografija iz lične karte osvanula na društvenim mrežama.

Izvor: N1

"Evo je ona dežurna budala opozicije", uz te reči objavljena je fotografija 25ogodišnjeg momka iz Beograda.

"Ta fotografija je direktno iz moje lične karte... Fotografija nije ni skenirana i u koloru je, formata koji se radi za ličnu kartu, znači to je direktno iz sistema Ministarstva unutrašnjih poslova", kaže Marko Dragoslavić.

Kako je fotografija, ukoliko je zaista iz poverljive baze MUP-a, procurila tamo gde svi mogu da je vide? I zašto?

"Zato što im ne sviđaju objave iz medicinskih ustanova, kako su ruinirane, u kojim uslovima se leče oboleli ljudi", kaže Dragoslavić.

U kakvim uslovima rade zaposleni u javnim preduzećima i slično - većina Dragoslavljevićevih ativnosti na društvenim mrežama tiče se propusta u radu gradskih i centralnih vlasti. Propust, zbog kog je njegova lična fotografija postala javna, prijavio je policiji.

"Kada sam došao da prijavim, oni su gledali šta, kako, nije im bilo jasno... Čak su rekli da je to fotografija iz zdravstvene knjižice - kao što svi znamo iz zdravstvene knjižice ne može da bude fotografija - zato što ne postoji. Podneta je ta službena beleška", kaže Dragoslavić.

U njegovoj privatnoj beležnici, ostaju svi prethodni anonimni sajber napadi.

"Nije prvi put, znači pravili su mi lažne naloge na Fejsbuku, stavljali su moje slike, vređanje žestoko, pa onda na sajtu za odrasle su pravili... Ja sam na sve to ćutao i ćutao i ćutao. Ali, sad posle ovoga..."

Šta posle ovoga?

To smo pitali Ministarstvo unutrašnjih poslova, konkretnije - pitanja su glasila da li se postupa po Dragoslavićevoj prijavi i da li će sprovesti internu istragu, budući da postoji sumnja da je fotografija procurila iz njihove baze podataka.

Kratak odgovor ministarstva glasi:

"Povodom navedene prijave postupaju pripadnici Odeljenja za kontrolu zakonitosti u radu Policijske uprave za Grad Beograd koji će nakon utvrđenog činjeničnog stanja dostaviti izveštaj nadležnom tužilaštvu".

I dok se čekaju rezultati istrage, valja podsetiti da je reč o krivičnom delu za koje preti i do tri godine zatvora.

"Tim povodom mi smo otvorili postupak nadzora i upravo zbog te prilično realne sumnje da je reč o fotografiji iz baze podataka MUP-a . Definitivno je jasno da razno-razne informacije, uključujući te iz kategorije naročito osetljivih, dakle informacije o zdravstvenom stanju ili osuđivanosti ili slično - da se prosto seju po društvenim mrežama, po medijima", kaže poverenik za informacije od javnog značaja i zaštitu podataka o ličnosti Rodoljub Šabić.

Uzrok poplave strogo poverljivih informacija tek se naslućuje.

"Da te zastraše, i sad su pokazali - znamo ko si, nemoj da objavljuješ ono što nam se ne sviđa", zaključuje Dragoslavić.